ცახცახა
ცახცახა (ლათ. Briza) — ერთ- ან მრავალწლოვან მცენარეთა გვარი მარცვლოვანთა ოჯახისა. 20–100 სანტიმეტრის სიმაღლის სწორღეროიანი და ხაზოვანფოთლიანი ბალახებია. ყვავილედი ჩამოკიდებული კვერცხისებური თაველებისაგან (თავთავებისგან) შემდგარი ფაშარი საგველაა. თავთავისა და ყვავილის ქერცლი მომრგვალებული ან ფართოკვერცხისებრია, კილის გარეშე, 3–9 ძარღვით, ყვავილისა — ფართო აპკისებრი არშიებით. სხვადასხვა კლასიფიკაციით მოიცავს 4, 5, 15-მდე ან 22-მდე სახეობას, რომლებიც გავრცელებულია ევროპაში, დასავლეთ აზიასა და ჩრდილოეთ აფრიკაში; საქართველოში გვხვდება 4. იზრდება თითქმის ყველგან დაბლობიდან ალპურ სარტყლამდე, ქვიან და სილიან ადგილებზე, მინდვრებში, ბუჩქნარებში, ველებზე, მდელოებზე. სამკურნალო (საშუალო ცახცახა, B. media) და საქონლის საკვები ბალახია. იყენებენ დეკორატიულ მებაღეობაში. დიდი (B. maxima), საშუალო და მცირე (B. minor) ცახცახა გამოიყენება ზამთრის მშრალი თაიგულების გასაკეთებლად.